Arnar Már Magnússon er forstjóri flugfélagsins Play sem nú er í burðarliðunum . Þvert á áætlanir fjórmenninganna sem standa að stofnun nýs flugfélags , sem upphaflega bar vinnuheitið WAB , sem stóð fyrir „ We are back “ , og vísaði í hið fallna félag Wow air , en kallast nú Play , verður ekki að því að flugmiðar þess komist í sölu í mánuðinum sem er að líða . Í tilkynningu á facebook síðu félagsins segir einungis að frumkvöðlafyrirtæki geti stundum verið lengur í gang en ætlunin sé , en unnið sé hörðum höndum að því að hefja sölu eins fljótt og auðið er . Eins og fjallað hefur verið um í fréttum gera áætlanir félagsins ráð fyrir því að í upphafi verði flogið til sex borga með tveimur vélum . Arnar Már Magnússon forstjóri hins nýja félags sagði við Kastljós RÚV 11. nóvember síðastliðinn , vinnu við að fá flugrekstrarleyfi væri á lokametrunum og þegar það væri komið í höfn yrði opnað fyrir sölu flugmiða . Vonaðist félagið jafnframt til þess að jómfrúarflug félagsins yrði strax á þessu ári , en nú er einungis mánuður til stefnu til þess . Hér má lesa frekari fréttir um hugmyndir um endurreisn Wow air og stofnun nýs flugfélags hér á landi :